
נוסח לא מתוקן

מושב רביעי

פרוטוקול מס'  897
מישיבת ועדת הכספים

יום שני, כ"ד בחשוון התשע"ב (21 בנובמבר 2011), שעה 12:35

סדר היום:

תקנות ניירות ערך (סייג לעניין המניות הבנקאיות שבהסדר) (הוראת שעה) (תיקון),

התשע"א-2011

נכחו:

חברי הוועדה:

משה גפני – היו"ר

מוזמנים:

עו"ד דניאל רימון, מנהלת מחלקת חקיקה, רשות לניירות ערך

גיא דביר, המחלקה לפיקוח על השוק המשני, רשות לניירות ערך

עו"ד לירז דמביץ-כהן, הלשכה המשפטית, משרד האוצר

ייעוץ משפטי:

שלומית ארליך

מנהל הוועדה:

טמיר כהן

רשמה וערכה:

אהובה שרון – חבר המתרגמים בע"מ

תקנות ניירות ערך (סייג לעניין המניות הבנקאיות שבהסדר) (הוראת שעה) (תיקון),

התשע"א-2011

היו"ר משה גפני:

אני פותח את ישיבת ועדת הכספים. הסעיף האחרון שעל סדר היום הוא תקנות ניירות ערך (סייג לעניין המניות הבנקאיות שבהסדר) (הוראת שעה) (תיקון), התשע"ב-2011.


מי מציג את התקנות?

גיא דביר:

גיא דביר מרשות ניירות ערך.


תקנות ניירות ערך (סייג לעניין המניות הבנקאיות שבהסדר) נולדו בעקבות חוק המניות הבנקאיות שבהסדר. החוק הזה נועד להסדיר את העברת הבעלות לידי המדינה, את מניות הבנקים הגדולים, וזאת בעקבות משבר ויסות המניות שהתרחש בשנת 1983. חוק המניות הבנקאיות נועד להסדיר את אופן אחזקת הבעלות במניות על ידי המדינה ולאפשר את הפרטת הבנקים. במסגרת החוק זכות הבעלות שהוקנתה למדינה במניות היא זכות מוגבלת באופייה. כך למשל זכות מינוי דירקטורים וזכויות הצבעה נתונות בידי ועדות ממונות חיצוניות שנבחרות בידי ועד ציבורי.


לאור ייחודיות זכות הבעלות שמוקנית למדינה, בסמוך לפרסום חוק המניות הבנקאיות הותקנו תקנות ניירות ערך (סייג לעניין המניות הבנקאיות). מבחינת התחולה של תקנות הסייג, התקנות חלות היום על בנק לאומי ועל בנק דיסקונט, על כל החברות שהן בעלי עניין בהם והוגדרו גם הן כבנקים. מבחינת מהות הפטור שבתקנות, מדובר מבחינת הפטור שבתקנות, מדובר בפטור מדיווח בהתאם לסעיפים מתוך תקנות ניירות ערך שעוסקות בדוחות תקופתיים, פרטי תשקיף ודוחות כספיים והפטור מתייחס לתיאור היחסים שבין המדינה או תאגיד ממשלתי לבין חברות בנות או קשורות של הבנקים.


כך למשל התקנות פוטרות את הבנקים מתיאור בתשקיף או בדוחות התקופתיים של עסקאות שערכו חברות בנות הקשורות שלהן עם המדינה.


לאחר מכירת אחזקת המדינה בבנק דיסקונט, ביולי 2010, נותר בנק לאומי הבנק היחידי שהמדינה מחזיקה בו במעל חמישה אחוזים. עם השנים הוארך תוקף תקנות ניירות ערך (סייג לעניין המניות הבנקאיות) מספר פעמים. בפעם האחרונה שהן הוארכו הייתה לפני שלוש שנים לגבי בנק דיסקונט ובנק לאומי. מאז נמכרו אחזקות המדינה בבנק דיסקונט, נותר רק בנק לאומי.


כרגע מה שמוצע זה להאריך את התקנות בשנתיים נוספות ממועד הפקיעה שלהן שהיה ב-31 באוקטובר 2011.

היו"ר משה גפני:

זה רק על בנק ללא גרעין שליטה.

גיא דביר:

כן. למעשה הבנק היחידי שנשאר כרגע הוא בנק לאומי ולכן מוצע למחוק את בנק דיסקונט מהתקנות.

היו"ר משה גפני:

מה זה עשרים שנים במקום 18 שנים?

גיא דביר:

זאת הארכת השנתיים.

היו"ר משה גפני:

זה קריטי אצלכם? אתם יכולים לחכות עד שנסיים את חוק הבנקאות? אני באמת לא מבין את זה. אני סתם אאשר את זה עכשיו. חכו עד שנסיים. אנחנו עכשיו בתהליך חקיקה.

גיא דביר:

אותן חברות, לולא אותן תקנות, היו צריכות לדווח דיווחים ארוכים שהם מאוד מסרבלים ומיותרים. ללא התקנות האלה למעשה החברות האלה יהיו בהפרה ואנחנו לא מעוניינים שהחברות האלה יהיו בהפרה של החוקים.

היו"ר משה גפני:

נעשה זאת במהלך החקיקה. אנחנו יושבים ביום רביעי. אני פשוט רוצה ללמוד את העניין הזה כי אני פוחד.

גיא דביר:

ממה החשש?

היו"ר משה גפני:

חשש שאנחנו מדברים שוב על בנק ללא גרעין שליטה שחלות עליו תקנות שאני לא מבין. אני מציע לדחות את זה.

גיא דביר:

אולי אני אסביר את התקנות.

היו"ר משה גפני:

תסביר.

גיא דביר:

במקור, לאחר שהחוק חוקק, הוא למעשה חל על הבנקים הגדולים.

היו"ר משה גפני:

על בנק לאומי זה יחול?

גיא דביר:

כן. זה יחול על בנק לאומי בלבד.

שלומית ארליך:

גם על בעלי עניין בלאומי?

גיא דביר:

זה למעשה יחול על בנק לאומי, החברות שבנק לאומי הוא בעל עניין בהן, והמהות של הפטור למעשה שניתן בתקנות היא ויתור על תיאור היחסים בין הבנק והחברות הבנות לבין המדינה.

היו"ר משה גפני:

הסברתם. אתם לא צריכים לבוא פעם נוספת. את ההצבעה אני אקיים בישיבה אחרת. אני אלמד את זה וההצבעה תתקיים בישיבה אחרת. כאמור, אתם לא חייבים לבוא פעם נוספת. הדיון הסתיים  וההצבעה תהיה במועד אחר. אני אשתדל לעשות את זה כמה שיותר מהר.


תודה רבה. הישיבה נעולה.

הישיבה ננעלה בשעה 12:50

